
Grad Zagreb i ovaj vikend osigurava građanima besplatan ulaz na gradske bazene, muzeje i knjižnice zbog najavljenog toplinskog vala

29. srpnja 2026.


Najavljenim dolaskom novog toplinskog vala, Grad Zagreb ponovo otvara vrata svojih  kulturnih i sportskih objekata kako bi građanima osigurao mogućnost rashlađivanja i boravka u klimatiziranim prostorima. Uz gradske bazene, građanima će od ovog petka 31. srpnja do nedjelje 2. kolovoza, biti osiguran besplatan ulaz i u brojne muzeje i galerije, a zaklon od vrućina moći će pronaći i u gradskim knjižnicama.
 
„S obzirom na najavljene velike vrućine koje bi u sljedećim danima trebale doći s novim toplinskim valom, želimo građanima osigurati što više dostupnih mjesta za rashlađivanje. Pozivam stoga građane da iskoriste priliku i ovaj vikend posjete gradske bazene, muzeje i knjižnice”, rekao je Tomislav Tomašević, gradonačelnik Grada Zagreba. 

Gradonačelnik Tomašević je također najavio da je u pripremi gradska odluka koja će regulirati različite aktivnosti gradskih ustanova tijekom toplinskih valova, uključujući besplatan ulaz u gradske muzeje i kulturne ustanove.

Građanima će tako tijekom vikenda biti na raspolaganju bazeni Šalata, Iver, Utrine i Jelkovec, s obzirom da su ostali bazeni u remontu, obnovi ili se na njima odvijaju natjecanja. Napominjemo i da će bazen u Jelkovcu građanima biti dostupan u subotu i nedjelju, nakon što se u petak dovrši njegov redovni remont.

Klimatizirani prostori Muzeja suvremene umjetnosti, Arheološkog muzeja, Galerije Muzeja za umjetnost i obrt, Etnografskog muzeja, Hrvatskog prirodoslovnog muzeja te galerijski prostor „Školica za pet“ Hrvatskog školskog muzeja bit će besplatno na usluzi stanovnicima Zagreba. Slobodan ulaz u petak, subotu i nedjelju omogućen je i u Muzeju grada Zagreba, čiji je prostor djelomično klimatiziran.

Knjižnice grada Zagreba na 42 lokacije bit će dostupne sukladno svom ljetnom radnom vremenu. Mnoge knjižnice raspolažu klimatiziranim prostorijama koje tijekom ljetnih mjeseci predstavljaju ugodno mjesto za boravak, čitanje i sudjelovanje u brojnim programima. Detaljnije informacije o programima dostupne su na službenoj mrežnoj stranici Knjižnica grada Zagreba.
 
Podsjećamo, građani se mogu osvježiti i koristeći gotovo 200 javnih zdenaca s pitkom vodom koji se nalaze u različitim dijelovima grada. Točne lokacije javnih zdenaca možete pronaći putem interaktivne karte.

Ujedno, s obzirom na najavu ekstremnih vremenskih uvjeta, Grad Zagreb poziva građane na odgovorno ponašanje i praćenje preporuka za zaštitu zdravlja koje objavljuje Hrvatski zavod za javno zdravstvo.

